Jan 18,2019
జెట్‌లో 700 కోట్ల పెట్టుబడికి సిద్ధమే..
న్యూఢిల్లీ: నిధుల లేమితో తీవ్ర ఆర్థిక కష్టాలను ఎదుర్కొంటోన్న జెట్‌ ఎయిర్‌వేస్‌ సంస్థలో రూ.700 కోట్ల మేర అదనంగా పెట్టుబడి పెట్టేందుకు తాను సిద్ధంగా ఉన్నట్టుగా ఆ సంస్థ చైర్మెన్‌ నరేశ్‌ గోయెల్‌ వెల్లడించారు. జెట్‌ ఎయిర్‌వేస్‌కు రుణాలు అందించిన రుణ దాతల బృందానికి ప్రాతినిధ్యం వహిస్తున్న ఎస్‌బీఐ చైర్మెన్‌ రజనీశ్‌ కుమార్‌కు ఆయన దీనికి సంబంధించి ఒక లేఖ రాశారు. సంస్థను నిలబెట్టే ప్రయత్నంలో భాగంగా ఇప్పటికే జెట్‌ఎయిర్‌వేస్‌లోని మరో వాటాదారు అయిన ఎతిహద్‌ 49శాతం వాటాల కొనుగోలు చేసేందుకు పలు షరతులు విధించిన విషయం తెలిసిందే. దీనికి కొనసాగింపుగా సంస్థ చైర్మెన్‌ గోయెల్‌ ఒక లేఖ రాస్తూ తన మొత్తం షేర్లను తనఖా పెట్టి రూ.700 కోట్లు పెట్టుబడి పెట్టేందుకు తాను సిద్ధమేననితెలిపారు. కానీ, ఈ మొత్తంతో కంపెనీలో తన వాటా 25 శాతానికి తగ్గకూడదని ఆయన షరతు విధించారు. ''ఇది ఒక వేళ సాధ్యంకాకపోతే నేను కంపెనీలో పెట్టుబడులు పెట్టడం, షేర్లను తాకట్టు పెట్టడం సాధ్యంకాదు. లేకపోతే టేకోవర్‌ నిబంధనలు అమలు చేయకుండా కంపెనీలో నా వాటా షేర్లను 25శాతానికి పెంచుకొనేలా సెబీ మినహాయింపును ఇవ్వాలి'' అని ఎస్‌బీఐ చైర్మెన్‌కు రాసిన లేఖలో పేర్కొన్నారు.
మీ స్నేహితులకు రికమెండ్ చెయ్యండి